4 หุ้นบลูชิพ “เลือดสาด” ถูกกระหน่ำขายหนักฉุด SET ภาคเช้าวูบ 17 จุด
4 หุ้นบลูชิพ "เลือดสาด" ถูกกระหน่ำขายหนักฉุด SET ภาคเช้าวูบ 17 จุด โดยดัชนีปิดตลาดภาคเช้าที่ระดับ 1,736.46 จุด ปรับตัวลดลง 17.14 จุด หรือ 0.98% ด้วยมูลค่าซื้อขาย 3.06 หมื่นล้านบาท
24 พ.ค. 2561

ผู้สื่อข่าวรายงานว่า ในการซื้อขายภาคเช้าตลาดหุ้นไทยปรับตัวลดลงอย่างหนักจนมาปิดที่ระดับ 1,736.46 จุด ปรับตัวลดลง 17.14 จุด หรือ 0.98% ด้วยมูลค่าซื้อขาย 3.06 หมื่นล้านบาท โดยพบว่ามีแรงขายจากหุ้นในกลุ่ม SET50 ออกมาเป็นจำนวนมาก ทั้งนี้ จากการตรวจสอบพบว่า หุ้นในกลุ่ม SET50 ที่ถูกนักลงทุนเทขายออกมาจนส่งผลให้ราคาหุ้นปรับตัวลดลงอย่างหนักมีดังนี้
บริษัท ปตท. จำกัด (มหาชน) หรือ PTT ปิดตลาดภาคเช้าราคาอยู่ที่ระดับ 52 บาท ลดลง 1.50 บาท หรือ 2.80% สูงสุดที่ระดับ 53 บาท ต่ำสุดที่ระดับ 51.75 บาท มูลค่าการซื้อขาย 5.69 พันล้านบาท
ด้านบริษัท บ้านปู จำกัด (มหาชน) หรือ BANPU อยู่ที่ระดับ 20.70 บาท ลดลง 0.70 บาท หรือ 3.27% สูงสุดที่ระดับ 21.40 บาท ต่ำสุดที่ระดับ 20.50 บาท ด้วยมูลค่าการซื้อขาย 1.44 พันล้านบาท
นอกจากนี้ บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 141.50 บาท ลดลง 3 บาท หรือ 2.08% สูงสุดที่ระดับ 144 บาท ต่ำสุดที่ระดับ 140.50 บาท มูลค่าการซื้อขาย 1.07 พันล้านบาท
ขณะเดียวกัน บริษัท ไมเนอร์ อินเตอร์เนชั่นแนล จำกัด (มหาชน) หรือ MINT อยู่ที่ระดับ 35 บาท ลดลง 1 บาท หรือ 2.78% สูงสุดที่ระดับ 36 บาท ต่ำสุดที่ระดับ 34.50 บาท มูลค่าการซื้อขาย 623.94 ล้านบาท